Document ID: 32007R0653

REGOLAMENT TAL-KUMMISSJONI (KE) Nru 653/2007
tat-13 Ġunju 2007
dwar l-użu ta’ format komuni Ewropew għaċ-ċertifikati tas-sigurtà u d-dokumenti ta’ l-applikazzjoni skond l-Artikolu 10 tad-Direttiva 2004/49/KE tal-Parlament Ewropew u tal-Kunsill u dwar il-validità taċ-ċertifikati tas-sigurtà li nħarġu skond id-Direttiva 2001/14/KE tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzji ta’ l-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità ta’ l-infrastruttura tal-linji tal-ferrovija u l-intaxxar tal-piżijiet għall-użu ta’ l-infrastruttura tal-linji tal-ferrovija u ċ-ċertifikazzjoni tas-sigurtà u (Id-Direttiva Sigurtà tal-Ferrovija) (1) b’mod partikolari l-Artikolu 15 tagħha,
Wara li kkunsidrat ir-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi Aġenzija Ewropea tal-Ferroviji (Ir-Regolament ta’ l-Aġenzija) (2) u b’mod partikolari l-Artikolu 7 tiegħu,
Billi:
(1)
Id-Direttiva 2004/49/KE fuq is-sigurtà tal-linji tal-ferrovija tal-Komunità tistipula d-dispożizzjonijiet għaċ-ċertifikati tas-sigurtà ta’ l-impriżi ferrovjarji. L-Artikolu 10 ta’ din id-Direttiva jipprevedi li sabiex impriża ferrovjarja tingħata aċċess għal infrastruttura ferrovjarja, għandu jkollha ċertifikat tas-sigurtà. L-għan taċ-ċertifikat tas-sigurtà hu li juri li l-impriża ferrovjarja tkun waqqfet is-sistema tagħha ta’ l-immaniġġjar tas-sigurtà u li tkun tista’ tissodisfa r-rekwiżiti stipulati fl-Ispeċifikazzjonijiet Tekniċi għall-Interoperabilità, stabbiliti bid-Direttiva tal-Kunsill 96/48/KE tat-23 ta’ Lulju 1996 dwar l-interoperabilità tas-sistema ferrovjarja Transewropea ta’ veloċità għolja (3), fid-Direttiva 2001/16/KE tad-19 ta’ Marzu 2001 tal-Parlament Ewropew u tal-Kunsill dwar l-interoperabilità tas-sistema ferrovjarja konvenzjonali trans-Ewropea (4), u fil-leġiżlazzjoni l-oħra tal-Komunità, u fir-regoli nazzjonali sabiex jiġu kkontrollati r-riskji u n-netwerk jitħaddem b’sigurtà.
(2)
L-Istati Membri għandhom jagħmlu l-almu tagħhom biex jgħinu lill-applikanti li jixtiequ jidħlu fis-suq bħala impriżi ferrovjarji, u b’mod partikolari għandhom jipprovdu l-informazzjoni u jaġixxu malajr għat-talbiet għal ċertifikati tas-sigurtà. Għall-impriżi ferrovjarji li joperaw servizzi internazzjonali hu importanti li l-proċeduri għaċ-ċertifikazzjoni tas-sigurtà jkunu simili fl-Istati Membri differenti; għalhekk il-partijiet komuni taċ-ċertifikat tas-sigurtà għandhom jiġu armonizzati sabiex jipprovdu mudell komuni. Għal dan l-għan l-Artikolu 15 tad-Direttiva 2004/49/KE jaħseb għall-armonizzazzjoni taċ-ċertifikati tas-sigurtà. L-Artikolu 7 tar-Regolament (KE) Nru 881/2004 jiddikjara li l-Aġenzija għandha tabbozza u tirrakkomanda format armonizzat taċ-ċertifikati tas-sigurtà, inkluża verżjoni elettronika, u format armonizzat għall-applikazzjonijiet għaċ-ċertifikati tas-sigurtà, inkluża lista tad-dettalji essenzjali li jridu jiġu pprovduti.
(3)
Skond l-Artikolu 33 tad-Direttiva 2004/49/KE, l-Istati Membri għandhom idaħħlu fis-seħħ id-dispożizzjonijiet tagħha sat-30 ta’ April 2006. Għalhekk minn din id-data ċ-ċertifikati tas-sigurtà għandhom jinħarġu skond id-dispożizzjonijiet tad-Direttiva 2004/49/KE. Dan iġib miegħu l-ħtieġa li tittieħed azzjoni bikrija għall-armonizzazzjoni tal-metodu adottat għaċ-ċertifikati tas-sigurtà b’mod li l-Istati Membri jkunu jistgħu japplikaw metodu armonizzat mill-aktar fis possibbli.
(4)
L-Artikolu 10 tad-Direttiva 2004/49/KE jagħmel dispożizzjonijiet sabiex iċ-ċertifikat tas-sigurtà jinkludi żewġ partijiet: parti waħda li tikkonferma l-aċċettazzjoni tas-sistema ta’ l-immaniġġjar tas-sigurtà ta’ l-impriża ferrovjarja li għandha tkun aċċettata fil-Komunità kollha (il-Parti A), u t-tieni parti li tikkonferma l-provvedimenti adottati biex jiġu ssodisfati r-rekwiżiti nazzjonali meħtieġa għall-operazzjoni fin-netwerk rilevanti (il-Parti B). L-applikazzjoni u l-linji gwida armonizzati għaċ-ċertifikati tas-sigurtà li jinsabu f’dan ir-Regolament jipprovdu gwida lill-impriżi ferrovjarji u lill-awtoritajiet nazzjonali tas-sigurtà dwar x’għandu jkun fiha l-applikazzjoni għal kull parti taċ-ċertifikat tas-sigurtà.
(5)
Skond l-Artikolu 10(6) tad-Direttiva 2004/49/KE l-awtoritajiet nazzjonali tas-sigurtà għandhom jinfurmaw lill-Aġenzija dwar iċ-ċertifikati tas-sigurtà maħruġa skond id-dispożizzjonijiet ta’ l-Artikolu 10(2)(a) ta’ l-istess Direttiva (Ċertifikati tal-Parti A). Madankollu, skond l-Artikolu 11(1)(b) tar-Regolament (KE) tagħha Nru 881/2004, l-Aġenzija għandha żżomm database pubblika taċ-ċertifikati kollha tas-sigurtà maħruġa skond l-Artikolu 10 tad-Direttiva 2004/49/KE. Dan l-obbligu jitlob li l-Aġenzija tippubblika ċ-Ċertifikati kemm tal-Parti A u kemm tal-Parti B. Għalhekk f’konformità ma’ l-Artikolu 11(1)(b) tar-Regolament (KE) Nru 881/2004 l-Istati Membri għandhom jinfurmaw lill-Aġenzija biċ-ċertifikati tas-sigurtà tal-Parti B maħruġa skond l-Artikolu 10(2)(b) tad-Direttiva 2004/49/KE, kif ukoll biċ-ċertifikati tal-Parti A.
(6)
L-awtoritajiet nazzjonali tas-sigurtà jistgħu jinfurmaw lill-Aġenzija dwar il-ħruġ, it-tiġdid, it-tibdil jew ir-revoka taċ-ċertifikati tas-sigurtà permezz ta’ tliet metodi ewlenin: bl-użu ta’ l-għodod fuq is-sitweb ta’ l-Aġenzija, billi jissottomettu fajl elettroniku taċ-ċertifikat tas-sigurtà, jew billi jipprovdu facsimile taċ-ċertifikat tas-sigurtà. Sabiex jiġi ffaċilitat l-użu tal-format standard u jiġi żgurat l-użu ta’ l-aħħar verżjoni tal-formoli, huwa rrakkomandat li l-awtoritajiet nazzjonali tas-sigurtà jużaw il-format elettroniku fuq is-sitweb ta’ l-Aġenzija jew iniżżlu l-fajl elettroniku jew id-dokumenti master mill-istess sitweb. L-użu tal-verżjoni elettronika tas-sitweb huwa ferm rakkomandat, għaliex jippermetti l-issejvjar dirett tad-dokument fid-database ta’ l-Aġenzija. Hija rrakkomandata wkoll is-sottomissjoni ta’ fajl elettroniku, billi dan jippermetti lill-Aġenzija tissejvja d-dokument bħala fajl kodifikat, li jista’ jintbagħat direttament fid-database tas-sigurtà ta’ l-Aġenzija.
(7)
Kull ċertifikat tas-sigurtà maħruġ mill-Istati Membri għandu jingħata numru uniku; dan in-numru għandu jiffaċilita wkoll il-metodu li bih iċ-ċertifikat tas-sigurtà jiġi rreġistrat fid-database pubblika mwaqqfa mill-Aġenzija.
(8)
Sabiex jiġu evitati piżijiet finanzjarji u amministrattivi bla bżonn, jeħtieġ li jkun iċċarat illi l-impriżi ferrovjarji li jkunu kisbu ċertifikat tas-sigurtà skond id-Direttiva 2001/14/KE tal-Parlament Ewropew u tal-Kunsill tas-26 ta’ Frar 2001 fuq l-allokazzjoni tal-kapaċità ta’ l-infrastruttura tal-linji tal-ferrovija u l-intaxxar tal-piżijiet għall-użu ta’ l-infrastruttura tal-linji tal-ferrovija u ċ-ċertifikazzjoni tas-sigurtà (5), ma jkunux obbligati li japplikaw għal ċertifikat ġdid tas-sigurtà sa l-1 ta’ Jannar 2011. Iċ-Ċertifikati eżistenti tas-sigurtà jibqgħu jgħoddu sakemm il-kundizzjonijiet għall-validità tagħhom jibqgħu jiġu ssodisfati; malli xi waħda mill-kundizzjonijiet ma tkunx issodisfata (bħal, per eżempju, skadenza jew bidla fl-ambitu ġeografiku), għandu jintalab ċertifikat tas-sigurtà ġdid. Dan m’għandux jeskludi l-każ fejn impriża ferrovjarja, li diġà jkollha ċertifikat maħruġ skond id-Direttiva 2001/14/KE, tista’ titlob ċertifikat fil-format il-ġdid armonizzat. Din il-kwestjoni tressqet għall-attenzjoni tal-Kummissjoni fil-kuntest ta’ l-Artikolu 28(1) tad-Direttiva 2004/49/KE.
(9)
Il-miżuri stipulati f’dan ir-Regolament huma konformi ma’ l-opinjoni tal-Kumitat imwaqqaf skond l-Artikolu 21 tad-Direttiva 96/48/KE,
ADOTTAT DAN IR-REGOLAMENT:
Artikolu 1
Iċ-ċertifikati tas-sigurtà maħruġa skond l-Artikolu 10(2)(a) tad-Direttiva 2004/49/KE (Ċertifikat tal-Parti A) għandhom jużaw il-format standard stabbilit fl-Anness I ta’ dan ir-Regolament.
Dan il-format għandu jintuża kull darba li Ċertifikat tal-Parti A jinħareġ, jiġġedded, jiġi aġġornat, emendat jew revokat.
Artikolu 2
Iċ-ċertifikati tas-sigurtà maħruġa skond l-Artikolu 10(2)(b) tad-Direttiva 2004/49/KE (Ċertifikat Parti B) għandhom jużaw il-format standard stabbilit fl-Anness II ta’ dan ir-Regolament.
Dan il-format għandu jintuża kull darba li Ċertifikat tal-Parti B jinħareġ, jiġġedded, jiġi aġġornat, emendat jew revokat.
Artikolu 3
L-applikazzjonijiet għal Ċertifikati tal-Parti A u/jew tal-Parti B sottomessi skond l-Artikoli 10 u 12 tad-Direttiva 2004/49/KE għandhom ikunu fil-format standard stabbilit fl-Anness III ta’ dan ir-Regolament.
Il-formola ta’ l-applikazzjoni għandha timtela skond il-linji gwida deskritti fl-Anness III ta’ dan ir-Regolament.
Artikolu 4
Kull Ċertifikat tas-Sigurtà għandu jingħata numru uniku, skond il-protokoll deskritt fl-Anness IV ta’ dan ir-Regolament.
Artikolu 5
L-awtorità tas-sigurtà għandha tinforma lill-Aġenzija dwar il-ħruġ, it-tiġdid, l-emendar u r-revoka taċ-ċertifikati kollha tas-sigurtà tal-Parti A u tal-Parti B maħruġa skond l-Artikolu 10(2) tad-Direttiva 2004/49/KE.
Artikolu 6
Iċ-ċertifikati kollha tas-sigurtà maħruġa skond id-Direttiva 2001/14/KE għandhom jiġu ssostitwiti b’ċertifikati tas-sigurtà maħruġa skond id-Direttiva 2004/49/KE u dan ir-Regolament, sa mhux iktar tard mill-1 ta’ Jannar 2011.
L-emendar, l-aġġornar u t-tiġdid ta’ ċertifikat tas-sigurtà maħruġ skond id-Direttiva 2001/14/KE għandhom isiru skond ir-Regolament preżenti u d-Direttiva 2004/49/KE.
Kull impriża ferrovjarja li diġà għandha ċertifikat tas-sigurtà maħruġ skond id-Direttiva 2001/14/KE għandha d-dritt li titlob il-ħruġ ta’ ċertifikat tas-sigurtà ġdid skond dan ir-Regolament u d-Direttiva 2004/49/KE mill-awtorità nazzjonali tas-sigurtà.
Artikolu 7
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Ġunju 2007.

Labels: 7
8